**Z A P I S N I K**

2. seje Sveta šole II. gimnazije Maribor v šolskem letu 2022/23, dne 26. 1. 2023

Prisotni: dr. T. Angleitner Sagadin, mag. B. Bedenik, mag. N. Brumen, D. Đonlagić, L. Galuf, K. Kaučič, D. Kravanja, M. Mohorko, V. Vervega, M. Šobernik (računovodkinja), dr. M. Jagodič (ravnatelj) in T. Zagoranski

Opravičeno odsoten: B. Svetel

Odsotna: I. Rajić Kranjac

Dnevni red:

1. Potrditev zapisnika 1. redne seje sveta šole v šolskem letu 2022/23
2. Popis sredstev za leto 2022
3. Obravnava in sprejem Finančnega načrta II. gimnazije Maribor za leto 2023
4. Druge aktualne informacije

Predsednica sveta šole je pozdravila vse prisotne in predlagala dnevni red. Člani sveta šole so ga soglasno potrdili.

**Ad. 1. Potrditev zapisnika 1. redne seje sveta šole v šolskem letu 2022/23**

Predsednica sveta šole je povedala, da je bil zapisnik posredovan z vabilom in ker nanj ni bilo pripomb, je bil z glasovanjem soglasno potrjen.

**Ad. 2 Popis sredstev za leto 2022**

Predsednica sveta šole je besedo predala ravnatelju in računovodkinji M. Šobernik. Ravnatelj je povedal, da so bili člani popisne komisije M. Krumpak, P. Cigrovski in S. Kumer. Na kratko je povzel vsebino zapisnika popisne komisije – inventura je potekala med 2. 11. in 4. 11. 2022, za odpis je predvidena oprema iz elaborata, ki je bil priložen vabilu na sejo. Odpisana oprema zajema 26.863,04 EUR osnovnih sredstev in 3.228,82 EUR drobnega inventarja. Komisija je ugotovila, da šola nima terjatev, ki bi jih morali odpisati. Inventura je bila uspešno zaključena.

Ker ni bilo dodatnih vprašanj, je predsednica sveta šole predlagala sklep in glasovanje.

**Sklep 1: Potrjujemo odpis sredstev v višini 30.091,86 EUR, od tega osnovnih sredstev v višini 26.863,04 EUR in drobnega inventarja 3.228,82 EUR.**

Sklep 2 je bil soglasno potrjen.

L. Galufa je zanimalo, kaj je z odpisano opremo, ali jo šola podari? Ravnatelj mu je odgovoril, da je ne podarimo, ker tega ne smemo narediti. Potrebujemo dokazilo, da smo to odpeljali na primerno odlagališče (Snaga, Surovina…) (fotografije, plačilo odvoza). To so sredstva ministrstva in ne šole, zato moramo delati po njihovih navodilih. Zato uporabne računalnike posodimo dijakom naše šole in jih uporabljajo, dokler so naši dijaki oz. računalniki ne odpovejo.

Mag. N. Brumen je vprašala, kako lahko donira metuljčke in šale za šolski pevski zbor, pa ji je računovodkinja povedala, da moramo podpisati donacijsko pogodbo.

**Ad 3. Obravnava in sprejem Finančnega načrta II. gimnazije Maribor za leto 2023**

Ravnatelj je povedal, da je FN sestavljen iz dveh delov – po obračunskem načelu in denarnem toku. Indeks 100 % pomeni, da je realizacija enaka prejšnjemu letu, višji odstotek pomeni več prihodkov - odhodkov, nižji odstotek pa manj prihodkov - odhodkov.

Vidimo, da so načrtovani skupni stroški materiala višji za 15 %, posebej zaradi podražitev energentov, vzdrževanja osnovnih sredstev, pisarniškega materiala, … Stroški dela so se povečali že oktobra 2022 zaradi dodatnega plačila v vrednosti enega plačnega razreda, povečanje za en plačni razred je načrtovan tudi za april 2023. Ti stroški bodo višji tudi zaradi napredovanj v nazive (+17 %) in predvidenega dviga plač ravnateljev.

Veliko je še neznanega za leto 2023, zato je bila priprava Finančnega načrta zelo težka. Zaradi nejasnosti bomo nekaj začetnih mesecev leta 2023 načrtovana osnovna sredstva preudarno in počasneje kupovali. Upamo, da se bo ministrstvo prilagodilo zvišanju plač in bo dalo dovolj denarja za delovanje šole. Presežek iz leta 2021 in 2022 se prenese v leto 2023.

Načrtovane investicije v letu 2023 – laboratorijska oprema, računalniška oprema, investicije v amfiteater, ki deluje od začetka brez prenove (letos načrtujemo nakup ozvočenja - delni), klime v amfiteatru, oblazinjenje stolov v amfiteatru, oprema v kuhinji, … Lani smo se prijavili na razpis ministrstva in tudi letos se bomo, če bo razpisan (za nakup pametnih tabel za nekaj učilnic). Pričakujemo tudi razpis ministrstva za investicije – kupili bi LED luči v učilnicah.

Z glasovanjem je bil soglasno sprejet naslednji:

**Sklep 2: Presežek prihodkov nad odhodki preteklih let v znesku 22.406,76 EUR, za leto 2022 v znesku 184.504,38 EUR, to je v skupnem znesku 206.911,14 EUR, se prenese v leto 2023 in uporabi za nakup osnovnih sredstev, drobnega inventarja ter investicijskega vzdrževanja.**

**Kadrovski načrt za leto 2023** je tudi na kratko predstavil ravnatelj. Navaja število zaposlenih na dan 1. 1. 2023 (78,45) in 1. 1. 2024 (79,30). Zaznati je 0,85 prirasti zaposlenih – obrazložitev v tabeli, ki so jo člani sveta šole prejeli na seji. Gre za več dijakov v MM (80 dijakov) pri predmetu CAS, potrebe pri poučevanju francoščine (učiteljica prevzema naloge tajnice mature), matematike (dodatne skupine v MM), športne vzgoje (lanski delež zaposlitve ni pokril potreb) in glasbe (v primeru izvajanja v MM). Znižal se je delež zaposlitve pri angleščini - naravna govorka je postala učiteljica (z vsemi pogoji za zaposlitev). Pred leti smo imeli naravno govorko preko projekta OUTJ, kasneje preko agencije, ki pa so jo ukinili, zato zaposlitev v tej obliki več ne bo možna.

Dr. T. Angleitner Sagadin je zanimalo, kako je z zaposlitvami zaradi izbire maturitetnih predmetov pri MM. Ravnatelj je povedal, da smo zaenkrat uspevali s prerazporeditvijo učiteljev. Nova zaposlitev je le učiteljica makedonščine (DČ). Pri glasbi bi lahko zaradi novih normativov za učitelja glasbe, ki ima tudi pevski zbor, sprejeli dodatnega učitelja za 50 %, ker je obstoječi učitelj preobremenjen (normativ so najmanj 4 dijaki).

**Ad 4. Druge aktualne informacije**

1. Predsednica sveta šole je povedala, da bo naslednja seja v sredo, 22. 2. 2023.
2. Ravnatelj je povedal, da spet izvajamo izmenjave, ekskurzije v sklopu OIV.
3. Prijavili smo se na projekt Erasmus+ - akreditacije, vendar ga nismo dobili (večina srednjih šol je bila zavrnjena). Poskusili bomo ponovno, saj bi s sredstvi lahko razbremenili stroške staršev pri plačilu teh dijaških izmenjav.
4. Dr. T. Angleitner Sagadin je predlagala, da se prijavimo na razpis MOVIT, ki krije tudi stroške obiska tujih dijakov pri nas.
5. Ravnatelj je tudi povedal, da bo še enkrat pozval učitelje k znižanju tekočih stroškov – prevozi, vzdrževanje osnovnih sredstev, …

Dodatnih vprašanj ali mnenj ni bilo, zato se je predsednica sveta šole zahvalila vsem za udeležbo in sodelovanje.

2. redna seja sveta šole je bila zaključena ob 17.50.

Številka: 900-2/2022/7

Datum: 27. 1. 2023

Zapisala: Predsednica sveta šole:

Tatjana Zagoranski Barbara Bedenik